Diari Oficial de la Generalitat Valenciana


Sumari del DOGV 1490, del 22-02-1991 (1991/820424)

ACORD de 25 de gener de 1991, del Consell d'Administració del Servei Valencià de Salut, pel qual es regulen les autoritzacions d'ús de serveis sanitaris no concertats aliens al Servei Valencià de Salut.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   1490

Data del DOGV
:   22-02-1991

Secció del DOGV
:   ALTRES DISPOSICIONS

Número del document
:   1991/820424


Data del document
:   25-01-1991

Organisme emissor
:   Servei València de Salut

Tipus de document
:   Acord

Acord de 25 de gener de 1991, del Consell d'Administració del Servei Valencià de Salut, pel qual es regulen les autoritzacions d'ús de serveis sanitaris no concertats aliens al Servei Valencià de Salut.  
Davant la problemàtica suscitada en la tramitació i concessió d'autoritzacions d'ús per a la utilització de serveis no concertats, i a proposta de la Direcció per a la Gestió de l'Assistència Especialitzada, el Consell d'Administració del Servei Valencià de Salut acorda:  
Primer  
S'entén per autorització d'ús, la facultat administrativa per a la utilització de serveis sanitaris assistencials no concertats, durant un període determinat de temps.  
Segon  
Podrà autoritzar-se excepcionalment la utilització de serveis assistencials no concertats en els següents supòsits:  
a) Mancança o insuficiència de mitjans propis o concertats per a la correcta atenció dels beneficiaris de la Seguretat Social, en l'àmbit d'incidència del Servei Valencià de Salut.  
b) Impossibilitat d'utilització transitòria dels mitjans propis o concertats, en l'àmbit d'incidència del Servei Valencià de Salut.  
Tercer  
La Direcció del Servei Valencià de Salut autoritzarà la utilització de serveis assistencials no concertats, després de prèvia proposta del Servei de Gestió de Concerts de la DG de l'Assistència Especialitzada o del cap de Servei d'Assistència Especialitzada de la delegació corresponent, degudament justificada.  
Quart  
De conformitat amb la causa que la genera, l'autorització d'ús tindrà una duració de:  
a) En el supòsit de l'apartat 2n a), un màxim de sis mesos improrrogables. Cas de preveure-se'n una major duració, es formalitzarà l'oportú concert d'assistència sanitària.  
b) En el supòsit de l'apartat 2n b), durant el període de duració de la impossibilitat transitòria, sempre que aquesta no derive en una eliminació o supressió del mitjà propi o concertat. En aquests casos i en el termini de tres mesos, comptadors des de l'eliminació o supressió, es formalitzarà el concert corresponent.  
Cinquè  
El procediment a seguir per a la concessió de les autoritzacions d'ús serà el següent:  
a) L'expedient d'autorització s'iniciarà a proposta del Servei de Gestió de Concerts de la DG de l'Assistència Especialitzada o del cap de Servei d'Assistència Especialitzada de la Delegació del Servei Valencià de Salut corresponent (Annex).  
La dita proposta haurà d'anar acompanyada d'un informe en què s'indiquen:  
- causes que generen la petició d'autorització.  
- la duració d'aquesta (amb els límits assenyalats en el punt quart).  
- casuística de malalts i centre de procedència.  
- proposta de centres o empreses per a ser autoritzats.  
- tarifa proposta.  
- existència de crèdit que possibilite l'autorització d'ús.  
b) Quan la proposta provinga del cap de Servei d'Especialitzada, l'haurà de trametre al Servei de Gestió de Concerts de la DG d'Assistència Especialitzada del Servei Valencià de Salut, el qual, atés el contingut de l'informe, elaborarà un informe-valoració i proposta de resolució.  
c) L'informe-valoració i la proposta de resolució s'elevarà a la Direcció del Servei Valencià de Salut per a la seua definitiva resolució, on constarà el centre o empresa a favor del qual es concedeix l'autorització d'ús, la seua duració i les tarifes a pagar dels serveis autoritzats. Posteriorment es realitzarà la firma del contracte que indicarà les condicions administratives i tècniques de l'autorització d'ús.  
d) Una vegada resolt l'expedient es comunicarà al centre o empresa i a les delegacions del Servei Valencià de Salut a l'efecte oportú, i es traslladarà l'expedient a la Intervenció Delegada del Servei Valencià de Salut per a la seua fiscalització.  
Sisé  
El centre o empresa presentarà a la Delegació del Servei Valencià de Salut la factura mensual de les prestacions realitzades en el mes al qual es refereix, abans del dia 7 del mes següent; una vegada efectuades les comprovacions oportunes, es farà efectiu el seu import abans del dia 10 del mes següent al de la seua presentació.  
Seté  
La Delegació del Servei Valencià de Salut que haurà de fer efectiu l'import de la facturació dels serveis autoritzats i del transport de malalts, si escau, serà la d'origen del pacient.  
Vuité  
Es prohibeix la possibilitat d'utilització de serveis no concertats que no s'arrepleguen en els anteriors supòsits, tret dels d'urgència vital que hauran de ser justificats documentalment, amb posterioritat, pel cap de Servei d'Especialitzada de la delegació que l'autoritza, mitjançant informe adreçat al Servei de Gestió de Concerts de la Direcció per a la Gestió de l'Assistència Especialitzada.  
Nové  
Les autoritzacions d'ús que existesquen a l'entrada en vigor d'aquest acord no sofriran cap modificació en el seu contingut, i la seua vigència finalitzarà segons el que s'hi establesca.  
Desè  
Aquest Acord entrarà en vigor l'endemà de la seua publicació en el Diari Oficial de la Generalitat Valenciana.  
València, 25 de gener de 1991. - El President del Consell d'Administració del Servei Valencià de Salut, Joaquin Colomer Sala.  
ANNEX I  
Centre   
Mes Any   
Cognoms   
Nom Núm. Afiliació   
Diagnòstic:   
   
   
Proposta:   
   
   
Justificació de la proposta:   
   
   
Data:  
 Vist-i-plau Direcció Signatura  
SERVEI GESTIO DE CONCERTS